বস্ত্তত ‘নিয়মিত সৎ ও শিল্পছবি প্রদর্শনে’র ফলেই পূর্ব পাকিস্তান পর্বে চলচ্চিত্রবোদ্ধা শ্রেণি যেমন তৈরি হয়, তেমনি চলচ্চিত্র-সংস্কৃতির বিকাশও ত্বরান্বিত হতে থাকে। এ সূত্রে বলা যায় যে, চলচ্চিত্র সংসদ আন্দোলনের প্রধান ‘লক্ষ্যবস্ত্ত’ চলচ্চিত্র প্রদর্শনীর ফলেই চলচ্চিত্রে উৎসাহীজনের সংখ্যা বৃদ্ধি পেয়েছে। ওই সময় প্রদর্শিত ‘আন্তর্জাতিক খ্যাতিসম্পন্ন ধ্রুপদী রীতির ছবি’সমূহই (পূর্ণদৈর্ঘ্য, স্বল্পদৈর্ঘ্য কাহিনিচিত্র ও প্রামাণ্যচিত্র) এ-অঞ্চলে দর্শক ও চলচ্চিত্রে উৎসাহীজনদের সিনেম্যাটিক টেস্ট সংগঠনে নিয়ামক ভূমিকা পালন করেছে। এটা নিঃসন্দেহে একটা বড় অর্জন। ওই সময় প্রদর্শিত চলচ্চিত্রগুলোর উৎস ছিল ফরাসি, আমেরিকান, চেকোস্লোভাকিয়ান, জার্মান প্রভৃতি দূতাবাস। তারা এগুলো নিজেদের সাংস্কৃতিক কার্যক্রমের অংশ হিসেবে প্রদর্শন করতো। পরবর্তীকালে সংসদগুলো ওগুলো প্রদর্শন করতো।